Author: Jakub
Company: Urad

Predkladacia správa

Vláda SR dňa 20. decembra 2000 schválila uznesením č. 1108/2000 Koncepciu nových právnych foriem vzťahu medzi štátom a poskytovateľmi verejných služieb (ďalej „Koncepcia„). Zároveň uložila v bode C.2. ministerke financií, ministrovi spravodlivosti a podpredsedovi vlády SR I. Miklošovi v termíne do 15. januára 2001 „posúdiť potrebu zákona o transformácii rozpočtových a príspevkových organizácií na neziskové organizácie poskytujúce všeobecne prospešné služby v súlade s Koncepciou v nadväznosti na pripravovanú novelu zákona č. 278/1993 Z.z. o správe majetku štátu„.

Reformná implementačná jednotka podpredsedu vlády SR I. Mikloša pre implementáciu auditu ústrednej štátnej správy a Ministerstvo financií SR na základe rokovaní dospeli k názoru, že zabezpečenie plynulého prechodu štátnych organizácií na neziskové organizácie poskytujúce všeobecne prospešné služby vrátane zakotvenia všetkých pilierov Koncepcie nie je možné uskutočniť výlučne novelou zákona č. 278/1993 Z.z. o správe majetku štátu, ale je nevyhnutné vypracovať transformačný zákon tak, ako to Koncepcia pôvodne predpokladala. Obsahom tohto právneho predpisu bude totiž nielen  prevod majetku, ale aj procesný postup pomerne podrobne opísaný v Koncepcii, a to je možné zakotviť len v osobitnom transformačnom zákone. 

Podľa §7 zákona č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky je   ústredným   orgánom  štátnej  správy Slovenskej  republiky  pre  odštátnenie  a  privatizáciu národného majetku a pre správu národného  majetku v podnikateľskej sfére, ak osobitný predpis neustanovuje inak, Ministerstvo  pre  správu  a  privatizáciu  národného  majetku  Slovenskej   republiky. Keďže aj pri postupe predpokladanom v Koncepcii ide o odštátnenie majetku, hlavným gestorom takéhoto zákona by malo byť Ministerstvo pre správu a privatizáciu národného majetku SR.
 
Novela zákona č. 278/1993 Z.z. o správe majetku štátu prerokúvaná Národnou radou SR by mala ustanoviť predpoklady pre osobitný transformačný zákon. Navrhuje sa, aby „ústredný orgán štátnej správy Slovenskej republiky mohol so súhlasom vlády Slovenskej republiky použiť majetok vo vlastníctve štátu ako vklad do majetku pri založení neziskovej organizácie poskytujúcej všeobecne prospešné služby postupom, ktorý ustanoví osobitný zákon.„ Týmto osobitným zákonom bude práve transformačný zákon.

Vládou schválená Koncepcia nahradí legislatívny zámer transformačného zákona.

Predkladaný návrh uznesenia bol vypracovaný na základe konzultácii a súhlasného stanoviska ministerstva financií SR a ministerstva pre správu a privatizáciu národného majetku SR.